Die haker, die hakker en die Gordiaanse knoopArgieffoto (Foto: luntan6644/Pixabay) Een van die groot spelverwarrings in Afrikaans tree in by die woorde hak en haak. Dit gaan hier oor meer as net die verkeerde gebruik van twee verskillende woorde, dit gaan ook hier oor verwarring van homonieme, want hak en haak kan albei ŉ selfstandige naamwoord of ŉ werkwoord wees. En as jy nou nog by hierdie reeds onheilige brousel die verkleiningsvorm ook ingooi (het ek nou hierdie deel van die teks tussen hakkies of tussen hakies geplaas?) en die afleiding waarmee ŉ mens na die ou in die skrum met die blomkoolore wil verwys (is hy ŉ hakker of ŉ haker?) het ons kort voor lank ŉ Babelse verwarring. Hier is die oplossing: Mag die bestuurders vanmiddag van jou hakke af bly, mag die gaping tussen die hakie en ogie van jou gunstelinglangbroek beduidend krimp, en mag jou geliefde span se haker tydens die vyftreëskrum die knoop deurhak deur die bal na die agsteman toe deur te haak. En as hy dit dan nou nie regkry nie, mag die ander span se vaskopstut ten minste aan die slaap wees. VivA-groete Sophia